Vitiligoa vaaleaihoisen kädessä.
**Vitiligo** eli **valkopälvi** on pigmenttihäiriö, joka aiheuttaa ihon oman väriaineen eli melaniinin paikoittaisen katoamisen, ja iholle ilmestyy vaaleita, auringossa ruskettumattomia alueita. Syytä vitiligon syntymiseen ei ole täysin onnistuttu selvittämään, mutta sen on arveltu liittyvän autoimmuuni-, perintö- ja ympäristötekijöiden vaikutusten yhdistelmään. Vitiligo ei ole tarttuvaa, eikä sillä ole ihon väriaineen puuttumisen lisäksi muita fyysisiä oireita. Vitiligoa esiintyy noin yhdellä prosentilla väestöstä, sekä naisilla että miehillä. Suomessa vitiligoa arvioidaan olevan noin 70 000–80 000 ihmisellä.

Oireet ja esiintyminen
----------------------

Vitiligo puhkeaa usein alle 20-vuotiaana. Iholle ilmestyy vaaleita läiskiä, jotka saattavat joko laajeta tai palautua ajan myötä normaalin ihon väriseksi. Vitiligon laajenemista on vaikea ennustaa. Iho saattaa jäädä myös pysyvästi täplikkääksi. Ilman pigmenttiä olevia ihoalueita voi olla muutamia, tai niitä voi olla kaikkialla vartalossa. Pigmentin häviäminen voi vaikuttaa myös vaalentavasti hiusten ja karvoituksen väriin.

Vitiligoa esiintyy tavallisimmin kasvoissa, käsissä, kainaloissa, nivusissa, sukupuolielimissä ja navan ympärillä sekä raajojen hankausalueilla, kuten kyynärpäissä ja polvissa. Vitiligon esiintymisalueet sijaitsevat usein vartalolla symmetrisesti. Pigmentin puuttumisen vuoksi vitiligo-alueet palavat auringossa herkästi, joten ne on suojattava ultraviolettisäteilyltä vaatteilla tai aurinkovoiteella.

### Eläimillä

Vitiligoa esiintyy myös eläimillä.

Hoito ja häivyttäminen
----------------------

Vitiligo ei yleensä vaadi hoitoa, koska sillä ei tavallisesti ole fyysisiä haittavaikutuksia. Mikäli siitä aiheutuu potilaalle henkistä haittaa, kuten häpeää tai itsetunnon menetystä, voidaan vitiligo-täpliä peittää meikeillä, itseruskettavilla aineilla tai muilla kosmeettisilla menetelmillä.

Vitiligon pysyvää poistamista voidaan yrittää voide- tai valohoidolla sekä ihonsiirrolla. Vitiligoon ei kuitenkaan ole olemassa varmuudella tehoavaa hoitomenetelmää. Joissakin tapauksissa vitiligo saattaa parantua myös itsestään.

Vitiligoa julkisuuden henkilöillä
---------------------------------

Vitiligoa tummaihoisissa käsissä.
* Poptähti Michael Jacksonin ihon vaalenemisen todettiin virallisessa ruumiinavausraportissa johtuneen vitiligosta. Lisäksi Jacksonin kotoa löydettiin 37 purkillista ihon vaalentamiseen yleensä käytettäviä voiteita, joilla Jackson vaalensi ihostaan tummemmaksi jääneitä alueita.
* Näyttelijä Graham Nortonilla on hiuksissaan vitiligosta johtuvia vaaleita täpliä.
* Näyttelijä Holly Marie Combsilla on molemmissa käsissään jälkiä vitiligosta.
* Meikkiartisti Lauren Elyse korostaa vitiligoaan luomivärillä ja muilla meikeillä. Laurenin vitiligo näkyy eniten silmiensä ympärillä.*lähde?*
* Malli Winnie Harlow ei pelkää näyttää ihoaan. Hänellä on vitiligoa koko kehossaan. Hän tuli tunnetuksi *Huippumalli haussa* -sarjasta.*lähde?*

Katso myös
----------

* Albinismi
* Autoimmuunisairaus
* Michael Jacksonin terveys ja ulkonäkö

Lähteet
-------

* Koulu, Leena: *Vitiligo*. Helsinki: Iholiitto ry. 2002.
* Huttunen, Jussi, etc.: *Suomalainen lääkärikeskus*. Espoo: Weilin+Göös, 1990. ISBN 951-353023-X.

### Viitteet

1. ↑  Huttunen, Jussi, etc.: "Suomalainen lääkärikeskus" osa 2, s. 249–250
2. 1 2 3 4 5  Koulu, Leena: "Vitiligo", Iholiitto ry. 2002
3. ↑  Animals can also develop vitiligo, too
4. ↑  Raportti: Michael Jackson hyvässä kunnossa juuri ennen kuolemaa Helsingin Sanomat.  Arkistoitu 25.11.2009. Viitattu 30.8.2010.
5. ↑  Michael Jackson had vitiligo, wore wig, autopsy confirms Yahoo!.  Arkistoitu 16.2.2010. Viitattu 30.8.2010. (englanniksi)
6. ↑  Tuukka Toivanen: Nämä asiat paljastuivat Michael Jacksonin ruumiinavausraportissa The Voice.  Arkistoitu 11.2.2010. Viitattu 30.8.2010.
7. ↑  Skin-whitening creams found at Michael Jackson's home *The Telegraph*.  27.3.2010. Viitattu 25.10.2010. (englanniksi)
8. ↑  Barber, Lynn: Glad to be Graham *The Observer*.  28.10.2001. Viitattu 21.1.2010. (englanniksi)
9. ↑  Vitiligo Pictures *Vitilax*.  Arkistoitu 16.3.2016. Viitattu 18.1.2016. (englanniksi)

Aiheesta muualla
----------------

* Kuvia tai muita tiedostoja aiheesta **Vitiligo** Wikimedia Commonsissa

* Valkopälvi (Vitiligo), *Terveyskirjasto: Lääkärikirja Duodecim*, Kustannus Oy Duodecim 2010
* Vitiligo News Blog (englanniksi)
* Kansainvälinen vitiligojärjestö (englanniksi)
* Tietoa vitiligosta (Arkistoitu – Internet Archive) (englanniksi)